Karen Jespersen (S), 2000-05-04:
I det beslutningsforslag, vi her skal behandle, foreslår Centrum-Demokraterne, at der bliver indført et såkaldt greencard i Danmark for at forbedre danske virksomheders muligheder for at få kvalificeret udenlandsk arbejdskraft.
Det er sådan i dag, at vi har en bestemmelse, der siger, at der kun kan blive givet arbejds- og opholdstilladelse til udenlandsk arbejdskraft, hvis det ikke er muligt at finde tilsvarende dansk arbejdskraft, altså hvis jobbene ikke kan besættes med dansk arbejdskraft.
Men det er faktisk sådan, at de ting, der er påkrævet, og som også bliver foreslået her, altså at nedbringe sagsbehandlingstiden og gøre det muligt at give en opholdstilladelse for 3 år ad gangen, godt kan gøres rent administrativt.
Det behøver man egentlig ikke en folketingsbeslutning for at gennemføre, og det er som sagt
også noget, regeringen er i gang med og er enig om.
Det tredje element i forslaget går ud på, at arbejdsmarkedsrådene og fagforeningerne ikke skal høres.
De bliver hørt i dag som led i den proces, der skal sikre, at man ikke hiver udenlandsk arbejdskraft ind til job, der kunne besættes med dansk arbejdskraft, og jeg er ikke enig i CD's måde at gribe spørgsmålet an på.
Jeg synes, det under alle omstændigheder er forkert at lave en så bastant vedtagelse i Folketinget, og det indgår også i regeringens eller rettere sagt i Udlændingestyrelsens overvejelser - det er nemlig den, der har det administrative ansvar - i hvilket omfang man også på dette punkt kan gøre proceduren mere smidig uden helt at tilsidesætte arbejdsmarkedsrådene og fagforeningerne.
Jeg venter på et udspil fra Udlændingestyrelsen om, hvordan de forestiller sig, man også kunne gøre det mere smidigt på dette punkt.
Man kunne spørge sig selv, hvis vi simpelt hen vedtog, at arbejdsmarkedsråd og fagforeninger slet ikke skulle høres, om det samtidig var en invitation til, at man også kan ansætte arbejdskraft, selv om der er dansk arbejdskraft til rådighed.
Det fremgår sådan set ikke helt klart af bemærkningerne, for det bliver ikke sagt eksplicit, at man synes, det er i orden, men at man regner med, at det vil arbejdsgiverne selv være i stand til, fordi der er så meget bøvl med at få udenlandsk arbejdskraft hertil, at det i sig selv vil være en barriere og noget, man kun giver sig i kast med, hvis man ikke kan få dansk arbejdskraft.
Jeg vil sige, at regeringen ikke kan støtte forslaget -
dels af den grund, at det faktisk ikke er nødvendigt med en sådan vedtagelse, fordi det er muligt at gøre det administrativt, men også fordi vi er uenige i den bastante tilkendegivelse om, at arbejdsmarkedsråd og fagforeninger ikke skal høres.
Vi mener bestemt, at de stadig skal have et ord at skulle have sagt, men vi skal selvfølgelig finde ud af, hvordan det kan gøres så smidigt som muligt.
Der er ikke noget, der tyder på, at specielt arbejdsmarkedsrådene og fagforeningerne forlænger proceduren, og vi skal passe på, at vi ikke gør de to instanser til et problem, de egentlig ikke er.
Jeg mener faktisk, at begge parter bestræber sig på at give en meget hurtig tilbagemelding, når de bliver spurgt.
Men det er klart, at mange bække små gør en stor å, og derfor skal vi se på alle elementer for at undersøge, om vi kan gøre systemet mere smidigt, og det er vi altså også i gang med.